DÔVODOVÁ SPRÁVA

Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.

Maďarsko požiadalo listom, ktorý Komisia zaevidovala 18. februára 2021, o povolenie naďalej sa odchyľovať od článku 193 smernice o DPH, pokiaľ ide o osobu povinnú platiť DPH, v prípade určitých dodaní, resp. poskytnutí uskutočnených zdaniteľnými osobami, ktoré sú predmetom likvidácie alebo akéhokoľvek iného konania, ktorým sa právne stanovuje ich platobná neschopnosť. O žiadosti predloženej Maďarskom Komisia v súlade s článkom 395 ods. 2 smernice o DPH informovala ostatné členské štáty listom zo 7. apríla 2021. Listom z 8. apríla 2021 Komisia oznámila Maďarsku, že má všetky informácie, ktoré považuje za potrebné na posúdenie žiadosti.

1.KONTEXT NÁVRHU

•Dôvody a ciele návrhu

Na základe článku 199 ods. 1 písm. g) smernice o DPH môžu členské štáty stanoviť, že osobou povinnou platiť DPH je zdaniteľná osoba, ktorej bol dodaný nehnuteľný majetok, ktorý bol predaný dlžníkom uznaným súdom v konaní o nútenom predaji (mechanizmus prenesenia daňovej povinnosti). V roku 2017 Maďarsko požiadalo o rozšírenie uplatňovania mechanizmu prenesenia daňovej povinnosti na dodania investičného majetku a dodania iného tovaru a poskytovanie služieb, ktorých hodnota na voľnom trhu je v čase dodania, resp. poskytnutia vyššia ako 100 000 HUF (približne 275 EUR), ak zdaniteľná osoba, ktorá dodáva tovar alebo poskytuje služby, je predmetom likvidácie alebo akéhokoľvek iného konania, ktoré právne stanovuje jej platobnú neschopnosť. Výnimka bola povolená vykonávacím rozhodnutím Rady (EÚ) 2018/789 do 31. decembra 2021. Investičným majetkom sú zvyčajne nástroje, stroje a predmety s vysokou hodnotou. Podľa Maďarska vykonávajú zdaniteľné osoby v platobnej neschopnosti veľký počet transakcií presahujúcich limit vo výške 100 000 HUF. Likvidátor často nezaplatí splatnú DPH, keďže suma musí byť použitá na úhradu starších pohľadávok. Zároveň si nadobúdateľ, ktorý je zdaniteľnou osobou s právom na odpočet, môže aj napriek tomu odpočítať vzniknutú DPH, čo má negatívny vplyv na rozpočet a v podstate financuje likvidáciu. Maďarsko takisto zaznamenalo prípady podvodu, keď spoločnosti v likvidácii vystavujú fiktívne faktúry aktívnym spoločnostiam, ktoré si tak výrazne znížia svoju splatnú daň bez záruky, že vyhotoviteľ faktúry splatnú DPH zaplatí. Hoci údaje poskytnuté maďarskou štátnou daňovou a colnou správou poukazujú na neustály pokles počtu insolvenčných konaní v období rokov 2017 – 2020, hospodárske účinky pandémie ochorenia COVID-19 by mohli v blízkej budúcnosti viesť k prudkému nárastu počtu likvidácií. Zachovanie mechanizmu prenesenia daňovej povinnosti sa tak stáva nutným. Maďarsko preto tvrdí, že je potrebné chrániť daňové príjmy a rozpočtové záujmy vzhľadom na počet zdaniteľných osôb vo finančných ťažkostiach, ktoré uskutočňujú uvedené dodania. Mechanizmus prenesenia daňovej povinnosti je podľa Maďarska vhodným nástrojom na dosiahnutie tohto cieľa. Zdaniteľná osoba v likvidácii by nebola povinná platiť splatnú DPH a zákazníkovi by sa neukladali sankcie, pričom by sa predišlo stratám verejného rozpočtu.

Hoci Maďarsko požiadalo o predĺženie platnosti povolenia do 31. decembra 2026, navrhuje sa povoliť predĺženie výnimky do 31. decembra 2024. Výnimka, ktorá umožňuje využitie mechanizmu prenesenia daňovej povinnosti predstavuje krajné riešenie a mala by byť čo najviac časovo obmedzená. Uvedené obdobie by navyše malo postačovať na zavedenie iných, obvyklých opatrení, ktorými by sa znížili straty verejného rozpočtu, najmä straty, ktoré súvisia s podvodným konaním, čím sa predíde opätovnému predĺženiu tohto opatrenia.

2.PRÁVNY ZÁKLAD, SUBSIDIARITA A PROPORCIONALITA

•Právny základ

Článok 395 smernice o DPH.

•Subsidiarita (v prípade inej ako výlučnej právomoci)

Vzhľadom na ustanovenie smernice o DPH, na ktorom je návrh založený, návrh patrí do výlučnej právomoci Európskej únie. Zásada subsidiarity sa preto neuplatňuje.

•Proporcionalita

Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť. Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to zjednodušiť výber daní a bojovať proti daňovým únikom. Návrh nepresahuje rámec toho, čo je potrebné na splnenie týchto cieľov.

•Výber nástroja